JY LEES NOU VPI daal oor laer kos-inflasie
Noord-Kaap: Droogte bedreig 62 000 werksgeleenthede
'n Skerp daling in voedselinflasie het die verbruikersprysindeks in April tot 4,8% laat daal.
Suiker, lekkergoed, nageregte en vrugte het die grootste prysverhogings aangeteken in dig bewoonde gebiede, terwyl koffie en tee die meeste in landelike gebiede gestyg het. Verwerkte voedselprodukte het 'n jaar-op-jaar prysverhoging van 2,2% aangeteken, terwyl pryse van onverwerkte produkte vir dieselfde tydperk met 1,5% gedaal het.
Hoofrede agter die daling
Dr. John Purchase, die hoof-uitvoerende beampte van die Landboubesigheidskamer (LBK), sê die hoofrede agter dié daling is die feit dat kommoditeitspryse van landbouprodukte plaaslik en internasionaal tans laag is. "As gevolg van 'n hoë wêreldaanbod wat voedselprodukte betref, is kommoditeitspryse tans laag," verduidelik hy.
Purchase sê die daling is derhalwe nie noodwendig goeie nuus vir boere nie: "Die verbruiker se voordeel hier is dus die boer se nadeel, want pryse aan boere is tans onder baie druk."
Purchase sê dit is wel interessant dat die VPI nie gestyg het weens hoër brandstofpryse en kragtariewe wat sedert April van krag is nie.
Vooruitsigte vir komende maande
Purchase meen dat voedselinflasie en kommoditeitspryse vir 'n paar maande op dieselfde vlakke sal beweeg. "My mening is dat voorraadvlakke hoog gaan bly, wat druk op kommoditeitspryse gaan veroorsaak. Die VPI sal dus in toom gehou kan word. Ek is wel bekommerd oor die invloed van kragtariewe en arbeidskosts, veral die laasgenoemde omdat dit eersdaags weer tyd is vir onderhandelinge oor loonverhogings."
Volgens Purchase sal die rand die sterk posisie wat dit tans teen die dollar en die euro het, vir 'n paar maande behou, en dit sal ook 'n gunstige invloed op inflasie hê.